कलियुग में काम वासना अपने चरम पर होती है क्‍योंकि उत्‍तेजना के बहुत साधन उपलब्‍ध होते हैं । जीव बहुत कामुक हो जाता है । इसी प्रकार कलियुग में कामनायें यानी इच्‍छाओं की भी भरमार होती है । नाना प्रकार की कामनायें जीव के मन में घर कर लेती है और उसकी पूर्ति के लिए जीव जीवन भर प्रयत्‍न करता रहता है । कलियुग में जीव क्रोधी होता है और छोटी से छोटी बात उसके क्रोध के ज्‍वाला को प्रज्‍वलित कर देती है । कलियुग में जीव अहंकारी होता है । उसे धन का अहंकार, पद का अहंकार, सौन्‍दर्य का अहंकार, प्रतिष्‍ठा का अहंकार, ज्ञान का अहंकार, सम्‍पत्ति का अहंकार होता है । कलियुग में जीव लोभी भी होता है । जितना है उससे भी अधिक की कामना बनी रहती है । सात पीढियों के लिए भी इकट्ठा करने के बाद भी उसकी तृष्णा शान्‍त नहीं होती । कलियुग का जीव ईर्ष्यालु होता है । दूसरे की उन्‍नति उससे देखी नहीं जाती । दूसरे की सम्‍पत्ति, पद, प्रतिष्‍ठा, सौन्‍दर्य, ज्ञान इत्‍यादि की वह ईर्ष्या करता है ।